als_Latn dik_Latn sag_Latn
Yjet e varfërisë së dikurshme
Dante, Thiago Silva dhe Dani Alves, sot janë superyje globale të futbollit dhe pasanikë. Por, jetët e tyre dikur ishin shumë të vështira.
Politiko
E Mërkurë, 28 Maj 2014 | 09:35
0 Komente.
Dante, Thiago Silva dhe Dani Alves, sot janë superyje globale të futbollit dhe pasanikë, por jetët e tyre dikur ishin shumë të vështira. Rrugët nëpër të cilat kanë kaluar për të ardhur deri këtu janë si skenarë të filmave.
Fillimet e rrëfimeve të tyre jetësore janë të ngjashme me ato të shumicës dërrmuese të brazilianëve, por jo të gjithë kanë fuqi, dije, fat dhe vullnet për ta arritur suksesin.
Thiago Silva sot është kapiten i PSG’së dhe mbrojtësi më i shtrenjtë në botë, por para 30 vjetëve mund të mos vinte fare në këtë dynja.
Prindërit e tij ishin aq të varfër saqë nëna e tij planifikonte ta ndërpriste shtazaninë me abort. Jo për shkak se nuk e donte fëmijën, por sepse nuk kishte me çfarë ta ushqente.
“Kurrë nuk do t’i harroj çastet kur isha shtatzënë dhe qaja në kraharorin e babait tim, duke i thënë se nuk dua të abortoj, por nuk kam zgjidhje tjetër. Ai nuk më la ta bëja këtë, duke më bindur se do të ishte mëkat. Kështu lindi Thiago”, thotë nëna e tij, Angela.
Vogëlushi Thiago erdhi në jetë në Santa Cruz, lagje famëkeqe në perëndim të Rio de Janeiro.
“Të shtënat me armë dhe kontrollet policore ishin përditshmëri. Çdo herë kur kthehesha në shtëpi e falënderoja Zotin që nuk isha plagosur. Mishi nuk gjendej shpesh në tryezën familjare, por oriz dhe bizele kam ngrënë për tërë jetën”.
Dani Alvesin me siguri nuk do ta shihni kësaj vere duke u marrë me shalqinj. Para se të kënaqej me shkëlqimin e Barcelonës, rritja e tij në pjesën rurale të Bahia’s përbëhej nga ngritja në mëngjesin e hershëm dhe të ndihmuarit e babait që ishte bujk i varfër.
“Jam krenar me rrëfimin tim jetësor. E njoh jetën reale dhe e di sa vështirë e kishte familja ime. Babai zgjohej në orën 5 të mëngjesit dhe shkonte për ta punuar arën, për të ujitur dhe për t’i mbledhur shalqinjtë. Edhe unë zgjohesha në të njëjtën kohë dhe i bëja të gjitha punët që i bënte ai”.
Dante, mbrojtësi i Bayernit, gjithashtu u rrit në kushte të varfra në Bahia, njërin ndër 26 shtetet në Brazil, në një lagje punëtorësh të kryeqytetit Salvador, ku nëna e tij punonte si arkëtare në supermarket. Parkingu i këtij supermarketi ishte fusha e parë futbollistike e Dantes.
Pasi u refuzua nga disa klube në Rio dhe Sao Paolo, provën ia ofroi ekipi i ligave të ulëta, Matsubara nga Parana, në jug të Brazilit, që gjendej 2 mijë kilometra nga vendlindja e tij, Salvador.
Askush në familje nuk kishte para për t’ia paguar biletën e udhëtimit, prandaj Dante u detyrua ta shiste gjënë e vetme me vlerë që e kishte – konzolën e videolojërave, për ta blerë biletën njëkahëshe për Parana. Rreziku iu shpagua, sepse pas suksesit në Matsubara, ai luajti në klube më të mëdha në Brazil, e pastaj erdhën edhe transferimet në Belgjikë, Francë, Gjermani, për të arritur tek Bayerni, me të cili fitoi titullin gjerman, europian dhe botëror.
Momenti më i lumtur në karrierën e tij ishte goli që shënoi për Brazilin kundër Italisë në Kupën e Konfederatave, që u mbajt vitin e kaluar, pikërisht në qytetin e tij të lindjes, Salvador.
“Krejt familja ime ishte në tribunë. Shpresoja se do të luaja ndonjë minutë dhe t’i bëja të lumtur. Kur hyra në lojë i ndjeva valët e energjisë pozitive dhe mendova: ‘Nëse shënoj gol, familjarët e mi do të lumturohen shumë’”.
Dante shënoi. Lumturia e tij dhe e familjarëve nuk kishte kufi.
(Përktheu: Politiko.net)
Dante shënon gol në ndeshjen Brazili – Italia
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn taq_Latn als_Latn